	DOKUMENT ZA INTERNETSKO SAVJETOVANJE O NACRTU OPĆEG AKTA

	Nacrt prijedloga Trogodišnjeg strateškog plana za ostvarivanje prava djece na području Grada Čakovca

	GRAD ČAKOVEC
Upravni odjel za društvene djelatnosti

	Početak savjetovanja
22. siječnja 2025. 
	Završetak savjetovanja
21. veljače 2025. 

	

	 Grad Čakovec od 2002. godine sudjeluje u programu Gradovi i općine – prijatelji djece, koji na razini Republike Hrvatske vode Savez društava Naša djeca Hrvatske odnosno Središnji koordinacijski odbor programa Gradovi i općine – prijatelji djece. 
Grad Čakovec stekao je status „grada – prijatelja djece“ 2005. godine i bio je među prvim gradovima s ovim prestižnim nazivom. 
	Program na lokalnoj razini provodi Koordinacijski odbor programa Grad Čakovec – prijatelj djece, sastavljen od stručnjaka iz svih relevantnih programskih područja brige o djeci: Sigurnost djece, Zdravlje djece, Odgoj i obrazovanje, Socijalna skrb i socijalne politike za djecu i obitelj, Kultura, sport i slobodno vrijeme djece, Dječja participacija te Ekologija i održivi razvoj. 
	Savez DND Hrvatske kao nositelj Programa izradio je Priručnik o provedbi Programa Gradovi i općine – prijatelji djece. Od Akcije do Programa, kojim su svi nositelji statusa grada ili općine – prijatelja djece obvezani izraditi trogodišnji strateški plan za ostvarivanje prava djece. 
Stoga je i Koordinacijski odbor programa Grad Čakovec – prijatelj djece, uz suradnju i stručnu pomoć ustanova, udruga i drugih relevantnih dionika iz svih područja Programa, u 2024. godini pristupio izradi Trogodišnjega strateškog plana za ostvarivanje prava djece na području Grada Čakovca za razdoblje 2025. – 2027. Strateški plan izrađen je prema smjernicama iz Priručnika pa se temelji na analizi ostvarivanja prava djece po zadanim programskim područjima, kao i na definiranju prioritetnih strateških ciljeva koje je moguće ostvariti u trogodišnjem razdoblju u odnosu na programska područja. Osim strateške naravi Trogodišnjega plana, on u sebi sadrži i operativni dio u kojem su jasno definirani ciljevi i aktivnosti, rokovi, provoditelji i indikatori provedbe pojedine aktivnosti. 



Pozivamo predstavnike zainteresirane javnosti da najkasnije do 21. veljače 2025. dostave svoje komentare na nacrt prijedloga Trogodišnjeg strateškog plana za ostvarivanje prava djece na području Grada Čakovca.

Po završetku savjetovanja svi pristigli doprinosi bit će javno dostupni na internetskoj stranici Grada Čakovca.

Ukoliko ne želite da Vaš doprinos bude javno objavljen, molimo Vas da to jasno istaknete pri dostavi obrasca.
Zahvaljujemo na doprinosu u izradi što kvalitetnijeg prijedloga Trogodišnjeg strateškog plana za ostvarivanje prava djece na području Grada Čakovca.

